CELEX: 32019D2214
Language: ro
Date: 2019-12-20 00:00:00
Title: Decizia de punere în aplicare (UE) 2019/2214 a Comisiei din 20 decembrie 2019 de modificare a Deciziei 2007/25/CE a Comisiei privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate, în ceea ce privește perioada de aplicare a acesteia [notificată cu numărul C(2019) 9428] (Text cu relevanță pentru SEE)

23.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 332/166
               
            
         DECIZIA DE PUNERE ÎN APLICARE (UE) 2019/2214 A COMISIEI
         din 20 decembrie 2019
         de modificare a Deciziei 2007/25/CE a Comisiei privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate, în ceea ce privește perioada de aplicare a acesteia
         
            
               [notificată cu numărul C(2019) 9428]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 576/2013 al Parlamentului European și al Consiliului din 12 iunie 2013 privind circulația necomercială a animalelor de companie și de abrogare a Regulamentului (CE) nr. 998/2003 (1), în special articolul 36 alineatul (1),
         întrucât:
         
                     (1)
                  
                  
                     Decizia 2007/25/CE a Comisiei (2) stabilește anumite măsuri de protecție referitoare la gripa aviară înalt patogenă (HPAI) și la circulația păsărilor de companie care își însoțesc proprietarii lor în Uniune. Decizia a fost adoptată în vederea protejării sănătății umane și animale în Uniune, ca urmare a apariției unor focare de HPAI de subtip H5N1, și se aplică până la 31 decembrie 2019.
                  
               
                     (2)
                  
                  
                     Focarele de HPAI de subtipuri H5 diferite și, mai rar, de subtipul H7 continuă să apară în lume la păsările de curte și la alte păsări ținute în captivitate. HPAI a devenit endemică în mai multe țări terțe și a ajuns pentru prima dată în alte țări terțe. Amenințarea introducerii în Uniune a virusului HPAI prin circulația necomercială a păsărilor de companie din țări terțe persistă și, prin urmare, măsurile de atenuare a riscurilor prevăzute de Decizia 2007/25/CE trebuie să fie menținute.
                  
               
                     (3)
                  
                  
                     În prezent sunt în curs de elaborare un act delegat și un act de punere în aplicare care stabilesc cerințele de sănătate și certificare pentru circulația necomercială a păsărilor de companie în Uniune, în temeiul Regulamentului (UE) nr. 576/2013. Cu toate acestea, cele două acte, destinate să înlocuiască în mod permanent măsurile de protecție prevăzute în prezent în Decizia 2007/25/CE, nu vor fi adoptate înainte de 31 decembrie 2019, și anume data expirării Deciziei 2007/25/CE.
                  
               
                     (4)
                  
                  
                     În consecință, având în vedere situația epidemiologică mondială în ceea ce privește HPAI, este necesar să se prelungească perioada de aplicare a Deciziei 2007/25/CE până la 31 decembrie 2020, dată până la care trebuie adoptate actul delegat și actul de punere în aplicare, care stabilesc cerințele menite să le înlocuiască pe cele prevăzute în prezent în Decizia 2007/25/CE.
                  
               
                     (5)
                  
                  
                     Prin urmare, Decizia 2007/25/CE trebuie să fie modificată în consecință.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            La articolul 6 din Decizia 2007/25/CE, data „31 decembrie 2019” se înlocuiește cu data „31 decembrie 2020”.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 20 decembrie 2019.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 178, 28.6.2013, p. 1.
         
            (2)  Decizia 2007/25/CE a Comisiei din 22 decembrie 2006 privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate (JO L 8, 13.1.2007, p. 29).